Catalunya ha declarat 2.260 nous casos de covid-19 confirmats per PCR en les darreres 24 hores, segons les dades actualitzades pel Departament de Salut. El total de positius confirmats per PCR des de l'inici de la pandèmia és de 145.863 i s'eleva a 171.474 amb totes les proves (2.426 més que en el balanç d'aquest dissabte). Des de l'inici de la pandèmia, han mort 13.401 persones per coronavirus a Catalunya, 16 més des de l'últim balanç fa 24 hores. D'altra banda, el risc de rebrot es dispara 14 punts i se situa en 182,72. La velocitat de contagi també s'incrementa de 0,96 a 0,99, i ja frega la barrera d'1. En paral·lel, els ingressats als hospitals pugen en 29 persones i ara són 784, dels quals 162 estan a l'UCI, vuit més que fa 24 hores. Segons les últimes dades del Departament de Salut, el risc de rebrot segueix per sota dels 200 punts, però amb tendència alcista. Entre el 17 i el 23 de setembre aquest indicador estava en 228,60, i actualment (setmana del 24 al 30 de setembre) se situa en 182,72, uns 14 punts més que fa 24 hores (168,40). Per sobre de 100, es considera que el risc és alt. Pel que fa a la taxa de reproducció del virus (Rt), puja tres centèsimes, de 0,96 a 0,99. Això vol dir que, de mitjana, una persona infectada transmet el virus a menys d'una persona (dada clau per frenar la propagació de la covid-19). Durant la setmana del 17 al 23 de setembre va ser d'1,24. En relació amb els casos confirmats per PCR, durant l'última setmana s'han registrat 7.001 casos, una xifra inferior als 7.592 positius detectats la setmana anterior. Per altra banda, la taxa de confirmats per PCR en els darrers set dies se situa en 91,26 per cada 100.000 habitants. La setmana del 17 de setembre se situava en 98,96. Al llarg de la darrera setmana s'han fet 127.656 proves PCR a tot el territori, de les quals un 5,62% han sigut positives. La mitjana d'edat dels casos positius és de 37,87 anys. Pel que fa al total de casos des de l'inici de la pandèmia (171.474, segons l'últim balanç), 145.863 han estat confirmats per PCR, 4.653 per epidemiologia, 4.476 són casos probables, 5.591 s'han detectat a través de proves ELISA i 10.891 a través de tests serològics (les proves ELISA i els tests serològics donen informació sobre l'estat immunològic). En les darreres hores s'han notificat 16 defuncions, deixant el total de víctimes mortals a Catalunya a 13.401. Moltes de les morts no classificades s'han pogut col·locar ara en la categoria que els correspon pel lloc on s'ha produït la mort. Així, 8.151 han mort en centres hospitalaris o sociosanitaris (+7), 4.191 en residències (+1), 843 en domicilis i 216 segueixen sent no classificables (+8). 21 nous positius PCR a les residències i set morts Des de l'esclat de la pandèmia s'han registrat 16.868 casos confirmats per PCR a les residències, 21 més en comparació amb l'últim balanç. Si es tenen en compte la resta de proves, la xifra s'eleva a 18.616 (37 més). Des del març, fins a 6.556 persones que vivien en residències han mort, set més que les reportades fa 24 hores. D'aquestes defuncions, 2.188 s'han produït en centres hospitalaris o sociosanitaris (+2), 4.176 en residències (+1), 100 en domicilis i 92 no es poden classificar per falta d'informació (+4). Regió sanitària de Barcelona: 520 positius PCR, dos morts i el risc de rebrot puja 20 punts A la regió sanitària de Barcelona ciutat, que inclou la capital catalana, Montcada i Reixac i una ABS de Sant Adrià de Besòs, el nombre total de confirmats per PCR se situa en 36.386 (520 més que en l'últim balanç), xifra que s'eleva a 43.912 amb totes les proves. Des de l'inici de la pandèmia han mort 4.494 persones a l'àrea, dues més en relació a l'anterior balanç. El risc de rebrot puja uns 20 punts i se situa en 165,15. El de la setmana del 17 de setembre era de 290,12. L'Rt puja lleugerament fins a 0,86 (la setmana anterior estava en 1,43), i la taxa de confirmats per PCR els últims set dies és de 81,27 per cada 100.000 persones. A la regió hi ha 122 pacients ingressats (+1), 27 dels quals a l'UCI (+4). A la ciutat de Barcelona, s'han registrat 35.392 casos confirmats per PCR des de l'inici de la pandèmia (504 més) i 42.707 amb totes les proves. Un total de 4.453 persones han mort per coronavirus en aquests mesos, dues més que les reportades fa 24 hores. Per altra banda, el risc de rebrot puja gairebé 20 punts, fins a 165,13 (en l'interval anterior era de 291,00 i la setmana del 10 de setembre era de 189,91). L'Rt puja a 0,86, mentre que la setmana anterior era d'1,45. Hi ha 118 ingressats (+2), 27 dels quals a l'UCI (+4). Regió metropolitana nord: El risc de rebrot s'alça 30 punts, quatre morts, i empitjoren Terrassa i Sabadell La regió metropolitana nord suma 35.914 casos confirmats per PCR des de l'inici de la pandèmia (1.027 més que en l'últim balanç) i 41.441 amb totes les proves. El territori ha registrat 3.083 morts des de l'inici de la pandèmia (quatre més que les informades fa 24 hores). El risc de rebrot puja 30 punts i se situa en 205,44 (era de 236,61 durant la setmana anterior), mentre que la velocitat de propagació del virus puja per sobre de l'1, en concret a 1,04. La setmana del 17 al 23 de setembre va ser de l'1,21. Per altra banda, la taxa de confirmats per PCR en els darrers set dies és de 100,53 per cada 100.000 habitants. Segons les últimes dades, hi ha 275 pacients ingressats (+13), 33 a l'UCI (+3). A la ciutat de Sabadell, una de les capitals del Vallès Occidental, el risc de rebrot continua escalant –uns 80 punts- i se situa en 247,66, per sobre del valor de la setmana del 17 de setembre (220,13). L'Rt puja una dècima, d'1,08 a 1,19 (era d'1,02 la setmana anterior), mentre que la taxa de confirmats per PCR dels últims set dies és de 115,93 per cada 100.000 habitants. A Terrassa, l'altra capital de la comarca, el risc de rebrot es dispara també uns 80 punts, fins als 309,72. La setmana del 17 de setembre era de 442,10. L'Rt baixa però fins a 0,95 (la setmana anterior era de 1,36), i la taxa de confirmats per PCR és de 150,01 per cada 100.000 habitants. El risc de rebrot de Badalona, on també s'han fet cribratges en barris concrets, puja uns 20 punts i ara està en 260,23. La setmana anterior va ser de 264,53. L'Rt també s'incrementa en 24 hores i passa a 1,16. Era d'1,28 entre el 17 i el 23 de setembre. La taxa de confirmats per 100.000 habitants és de 119,90. Pel que fa a Santa Coloma de Gramenet, el risc de rebrot continua baixant i està en 248,47, uns 8 punts menys en 24 hores, mentre que la setmana anterior era de 335,84. L'Rt baixa novament i està en 0,99 (per l'1,46 de l'interval anterior). La taxa de confirmats està en 119,91. Regió metropolitana sud: Tres morts i el risc de rebrot puja 6 punts La regió sanitària metropolitana sud suma un total de 27.971 confirmats per PCR (196 més en les darreres hores) i 32.813 amb l'acumulat de totes les proves. Les persones que han mort per coronavirus són 2.430 (tres més que les reportades que fa 24 hores). El risc de rebrot puja 6 punts en 24 hores i se situa en 164,94. Va ser de 215,87 en la setmana del 17 de setembre. La velocitat de propagació del virus continua pujant lleugerament i passa la barrera de l'1, fins a l'1,10. La taxa de confirmats per PCR és de 73,97 per cada 100.000 habitants. En aquesta regió, hi ha 105 pacients ingressats per la covid-19 (+1), dels quals 19 són a l'UCI (-1). A L'Hospitalet de Llobregat hi ha un risc de rebrot de 296,47, 22 punts més en 24 hores. Està clarament per sota del de la setmana del 17 de setembre, quan va ser de 419,48. Per altra banda, l'Rt puja d'1,01 a 1,09. La setmana anterior va ser d'1,63. Catalunya central: el risc de rebrot s'estabilitza i l'Rt s'incrementa a 1,09 La regió sanitària de la Catalunya Central té un total de 10.095 casos confirmats per PCR, 103 més en les últimes hores. La xifra s'eleva a 12.080 si es tenen en compte les altres proves. Des de l'inici de la pandèmia han mort 1.637 persones en aquesta regió, les mateixes que en el balanç anterior. El risc de rebrot puja 2 punts, fins a 244,29. La setmana anterior era de 314,13. La taxa de reproducció del virus puja i supera l'1, fins a l'1,09 (la setmana del 17 de setembre era de l'1,49) i la taxa de confirmats per PCR per 100.000 habitants és de 115,40. La regió suma 54 pacients ingressats (cinc més respecte a l'última actualització), 11 a l'UCI (igual). A Vic, on s'ha dut a terme un cribratge massiu al barri del Remei, el risc de rebrot puja 24 punts en 24 hores fins a 677,24. És una xifra superior a la de la setmana anterior (608,05). L'Rt puja tres centèsimes, fins a 1,55 en 24 hores, quan la setmana del 17 de setembre era d'1,63. La taxa de confirmats per 100.000 habitants està en 249,06. A Manlleu, on s'està realitzant un cribratge poblacional, el risc de rebrot s'ha estabilitzat a la banda alta i està en 1.121,46, quasi 40 punts menys. La setmana anterior estava en 913,69. L'Rt baixa lleugerament en un dia i està en 1,28 (la setmana anterior va ser de l'1,38). La taxa de confirmats per PCR és de 486,34. Camp de Tarragona: 112 positius PCR, quatre morts i puja 10 punts el risc de rebrot Al Camp de Tarragona s'han registrat 6.430 casos confirmats per PCR, 112 més que fa 24 hores. Si es tenen en compte totes les proves, el nombre acumulat de casos des de l'inici de la pandèmia és de 7.070. En aquesta regió han mort 433 persones, quatre més que en l'anterior balanç. El risc de rebrot puja 10 punts i se situa en 127,46, per sota del de la setmana del 17 al 23 de setembre (139,97). L'Rt puja lleugerament fins a 0,95, mentre que la taxa de confirmats per PCR se situa en 72,33 per cada 100.000 habitants. Segons les últimes dades, hi ha 66 pacients ingressats (+2), 15 dels quals a l'UCI (+1). A Reus, on Salut va iniciar un cribratge i on es va detectar un brot a l'hospital, el risc de rebrot baixa 4 punts i està en 214,14, per sota dels registres de la setmana anterior (221,48). L'Rt cau a 1,03 (la setmana del 17 de setembre va ser d'1), mentre que la taxa de confirmats per PCR és de 91,57 per cada 100.000 habitants. Tarragona presenta un risc de rebrot de 141,64 (13 punts menys en 24 hores). La setmana anterior el tenia de 151,23. L'Rt està en 1,08, més baix que en l'interval del 17 al 23 de setembre, quan era d'1,18. La taxa de confirmats per PCR se situa en 64,31 per cada 100.000 habitants. Terres de l'Ebre: el risc de rebrot modera la pujada i és de 1.700 a Tortosa La regió de les Terres de l'Ebre acumula, des de l'inici de la pandèmia, 1.564 casos confirmats per PCR (47 més que en el balanç anterior) i 1.758 si es tenen en compte la resta de proves. En aquesta regió han mort 65 persones (igual que en l'últim balanç). El risc de rebrot puja 19 punts i ara és de 468,66. La setmana anterior era de 314,43. Per altra banda, la taxa de confirmats per PCR en els darrers set dies és de 165,37 per 100.000 habitants. L'Rt baixa i està en 1,83, mentre que la setmana anterior estava en 2,60. Segons l'últim balanç, hi ha 6 pacients ingressats (+1), dos a l'UCI (+1). Tortosa registra un risc de rebrot de 1.704,26, quasi 100 punts més en un sol dia (i 475 punts en 48 hores). La setmana anterior, en canvi, estava en 665,73. La velocitat de contagi baixa significativament i se situa en 2,41, per 2,16 de l'interval anterior. La taxa de confirmats per PCR està en 479,63. Regió de Lleida: 15 positius PCR i baixa 5 punts el risc de rebrot A la regió sanitària de Lleida, hi ha acumulats 11.864 casos confirmats per PCR, 15 més que el dia anterior. Són 12.530 si es tenen en compte totes les proves. Un total de 307 persones han mort per coronavirus des de l'inici de la pandèmia (cap més que fa 24 hores). Pel que fa al risc de rebrot, baixa 5 punts i està en 140,45, per sota del registrat la setmana anterior (184,46). La velocitat de propagació baixa per sota de la barrera de l'1, fins al 0,88 (la setmana anterior era de 1,16). La taxa de confirmats per PCR del 24 al 30 de setembre és de 74,99 per 100.000 habitants. Hi ha 34 pacients ingressats (+1), 18 a l'UCI (ídem). A Balaguer, brusca caiguda del risc de rebrot a 186,55 (130 punts menys en 24 hores), quan la setmana anterior era de 951,39. L'Rt està en 0,45, per l'1,77 de l'interval entre el 17 i el 23 de setembre. La taxa de confirmats per PCR està en 66,84. Alt Pirineu i Aran: Risc de rebrot estable i millora Puigcerdà   La regió sanitària de l'Alt Pirineu i l'Aran ha registrat 1.068 casos confirmats per PCR (8 més en les últimes hores) i 1.219 sumant totes les proves. Un total de 35 persones han mort des de l'inici de la pandèmia (les mateixes que en l'anterior balanç). El risc de rebrot cau 1 punt i està en 240,13. La setmana del 17 de setembre, la regió presentava un risc de 417.66. L'Rt puja a 1,06, mentre que la taxa de confirmats per PCR és de 107,84 per cada 100.000 habitants. Les últimes dades assenyalen que hi ha 13 pacients ingressats (+3), un a l'UCI. A Puigcerdà, el risc de rebrot continua baixant a marxes forçades i està en 697,52, però molt per sota de l'interval anterior, quan es va disparar fins a 2.377,37. L'Rt, en canvi, se situa en 0,87, mentre que en la setmana del 17 era de 1,70. La taxa de confirmats per PCR està en 328,67. Regió de Girona: 205 positius PCR, tres morts i es manté el risc de rebrot A la regió sanitària de Girona, els casos confirmats per PCR acumulats són 12.404 (205 més), i pugen a 14.815 si es tenen en compte totes les proves. Des de l'inici de la pandèmia han mort 871 persones al territori (tres més que en el balanç anterior). El risc de rebrot es manté en 181,13, mentre que la setmana del 17 de setembre va ser de 230,88. L'Rt torna a baixar i se situa en 0,90, i la taxa de confirmats per PCR del 24 al 30 de setembre és de 92,64 per cada 100.000 habitants. Hi ha 72 pacients ingressats (+1), 21 dels quals a l'UCI (+1). A la ciutat de Girona, el risc de rebrot continua baixant i se situa en 332,42, 15 punts menys en un dia. Se situa així per sota del de la setmana del 17 de setembre, quan va ser de 497,88. La velocitat de propagació del virus baixa per sota de l'1 i està en 0,81, mentre que la taxa de confirmats per PCR és de 174,82 per cada 100.000 habitants. A la ciutat de Salt, on el 3 de setembre va començar un cribratge, el risc de rebrot segueix amb oscil·lacions i ara puja uns 29 punts fins als 678,28. En paral·lel, l'RT puja una centèsima fins a 0,85. La taxa de confirmats per 100.000 habitants és de 344,91. Tortosa, Manlleu i Puigcerdà, municipis amb més risc de rebrot Tortosa és el municipi català amb més risc de rebrot, amb 1.704,26. En segona posició hi ha Manlleu, amb 1.121,46, i en tercera Puigcerdà, amb 697,52. En paral·lel, les tres localitats amb major risc de contagi són Tortosa (2,41), Esparreguera (2,34) i Lloret de Mar (2,19).

Summary: Catalunya suma 2.260 nous casos confirmats per PCR, 16 morts i el risc de rebrot es dispara 14 punts (182)


El portaveu del PPC, Enric Millo, ha reclamat aquest dimarts a la tarda a la presidenta del Parlament, Carme Forcadell, que no “eviti ni eludeixi la seva responsabilitat i la dels membres de la Mesa” en la tramitació i votació de la polèmica moció de la CUP sobre la declaració del 9-N i la desobediència. Per al popular, si finalment el text no es modifica tant com la Mesa espera i són els diputats de tot el ple els que han de votar si es debat o no, estaran incorrent en un “abandonament de responsabilitats” i s’estaria “sentant un mal precedent” en un acte “irregular”. En aquest sentit, ha demanat a Forcadell que en lloc de deixar-ho en mans del Ple, “sigui ella mateixa qui retiri el punt de l’ordre del dia per la seva il·legalitat”.  La decisió de la Mesa del Parlament de desestimar els requeriments que reclamaven no tramitar la moció de la CUP ha provocat que el PPC vulgui alertar a la presidenta de la cambra i a la resta de membres del seu màxim òrgan institucional del que, segons els populars, suposaria que si no es retoca el text, hagin de ser els diputats del ple els qui votin si es debat o no la moció.  Després de denunciar la “opacitat dels suposats condicionaments” que la Mesa espera que regeixin les modificacions de la moció, Millo ha assegurat que amb la decisió del matí “la Mesa està disposada a abandonar la seva responsabilitat i ha anticipat que, si al final del procés de negociació no hi ha modificació del text, la Mesa proposaria que el ple decideixi si la moció s’ha de debatre i votar; i entenem que això és un procediment irregular i que suposaria un abandonament de responsabilitats de la Mesa”. “Els únics responsables del que passi són els membres de la Mesa. De cap manera entenem que es traslladi al ple del parlament admetre o no a tràmit una moció com aquesta”, ha afegit el popular.  De fet, si la Mesa deixa en mans del ple la decisió Millo creu que “es pot provocar situació nova a l’hemicicle, un mal precedent i perillós”, perquè s’estaria “vulnerant el dret d’un grup a debatre i votar una moció admesa a tràmit i que està a l’ordre del dia, per la decisió de la resta de grups”.  En aquest sentit, el portaveu del PPC ha instat Carme Forcadell a actuar si “considera que, un cop admesa a tràmit i negociada la moció, no pot ser votada”. “Si considera que, com ja van dir, no es pot tramitar perquè hi ha una il·legalitat, ella mateixa pot modificar l’ordre del dia i treure el punt; no cal que traspassi la responsabilitat a la resta de diputats”, ha sentenciat.   Per tot això, Millo ha encoratjat a la Mesa a deixar les seves funcions si no estan disposats a prendre ells mateixos les decisions que “els hi pertoca”. “Si abandonen les seves funcions, el millor que poden fer és dimitir, perquè no podem entendre que no vulguin complir amb les seves obligacions legals”, ha conclòs. Amb tot, en cas que la moció tiri endavant i es debati, el PPC no descarta participar en alguna escenificació per mostrar el seu rebuig a la tramitació, però en cap cas es planteja no participar del debat ni aprofitar per votar-hi en contra.

Summary: Millo reclama a Forcadell que “no eviti la responsabilitat” amb la moció de la CUP i no la porti al ple “per il·legal”


Mas, convençut que el judici del 9-N servirà "d'accelerador" perquè més gent "es convenci a pujar al tren sobiranista per defensar el dret a decidir" ACN Barcelona.-Mas, Ortega i Rigau afronten el judici pel 9-N amb la "tranquil·litat" d'haver fet el que marcava el mandat democràtic. "Estem serens i ferms", ha assegurat l'expresident de la Generalitat, Artur Mas, en una roda de premsa oferta al Museu d'Història de Catalunya la vigília del judici. "Vàrem fer el que havíem, defensar amb energia que hi haguessin urnes", ha afegit l'expresident de la Generalitat, dient que llavors es va topar "contra un Estat intolerant, de tarannà poc democràtic i de 'l'ordeno i mando', ha sentenciat. Per tot això, considera que el que passarà als tribunals aquest 6-F servirà "'d'accelerador" perquè més gent  "es convenci a pujar al tren sobiranista per defensar el dret a decidir". Unes emocionades Ortega i Rigau han agraït el suport rebut i, també, pel fet que Mas va confiar en elles a l'hora de tirar endavant la consulta.

Summary: "Estem serens i ferms"


Els candidats de JxCat a les eleccions europees Carles Puigdemont, Toni Comín i Clara Ponsatí han arribat aquest diumenge al vespre al Press Club de Brussel·les per seguir els resultats electorals. Coincidint amb el moment en què es publicaven els darrers sondejos, tots tres s'han trobat amb companys de JxCat amb cares somrients. Segons aquestes enquestes, Puigdemont podria guanyar les europees a Catalunya. Entre els assistents a la nit electoral de JxCat des de Brussel·les hi ha el vicepresident del Parlament Josep Costa, el conseller Jordi Puigneró, la diputada al Congrés Laura Borràs i l'esposa de l'expresident, Marcela Topor. Cap dels candidats ha fet valoracions a la seva arribada i no tenen previst valorar la jornada electoral fins a la publicació dels resultats. Puigdemont, Comín i Ponsatí no han fet campanya directament en territori català, però sí des de diverses ciutats europees: Luxemburg, Ljubljana, Venècia, Lovaina, Berlín, Londres i Brussel·les.

Summary: Puigdemont, Comín i Ponsatí arriben al Press Club de Brussel·les per seguir els resultats electorals


Josep Ramon Bosch torna a ser president de Societat Civil Catalana després de la seva primera etapa al capdavant de l'entitat entre 2014 i 2015. Al setembre d'aquest any va dimitir per "motius personals" poc després que l'associació d'advocats Drets va presentar una querella contra ell per presumptes amenaces a independentistes a través d'un perfil fals de Facebook amb el nom de Fèlix de Sant Serní de Tavèrnoles. Aquest passat desembre, SCC va destituir José Rosiñol com a president després que el sector crític hagués demanat auditories per aclarir contractes que no havien estat aprovats per la junta. Segons un comunicat de SCC, l'assemblea de socis de l'entitat ha tornat a escollir Bosch com a president i estarà acompanyar per Álex Ramos, Manuel Miró i Xavier Marín. L'Audiència de Barcelona va arxivar el gener del 2017 la querella de Drets en considerar que el delicte d'injúries havia prescrit. El jutge va considerar que les presumptes amenaces que Bosch hauria penjat a les xarxes socials contra independentistes s'haurien efectuat l'11 de març del 2014, mentre que Drets va presentar la querella el 14 de setembre del 2015, i ja "hauria transcorregut el termini de prescripció previst". En la seva intervenció en l'assemblea d'aquest dissabte, Bosch s'ha compromès a conservar "l'essència" de SCC des de la seva fundació i ha afegit que es tracta d'una entitat transversal que vol representar "tots aquells catalans partidaris de mantenir-se a Espanya". A més, ha deixat clar que aquest any l'entitat seguirà treballant "amb el mateix rigor" per defensar l'estat de dret i les llibertats dels ciutadans.


El grup municipal d'ERC a l'Ajuntament de Barcelona ha demanat aquest divendres abans de l'inici del ple al govern municipal que retiri del ple la votació per treure la concessió de la capella de la Misericòrdia al MACBA per construir-hi el nou CAP Raval Nord. El regidor d'ERC a l'Ajuntament Jordi Coronas ha insistit que existeix un acord entre la Generalitat, la Diputació de Barcelona i el CCCB per tal que es pugui construir el nou CAP al lloc conegut com el 'cub', just a tocar del MACBA, i ha apuntat que és el govern de l'alcaldessa Ada Colau el que està "bloquejant" el nou CAP. A més, el regidor d'ERC ha titllat "d'exercici d'irresponsabilitat total i absoluta" el fet que el govern municipal no hagi retirat el punt de l'ordre del dia del ple.

Summary: ERC demana a Colau que retiri la votació per treure la concessió de la Misericòrdia al MACBA i l'acusa "d'irresponsable"


El tècnic en cures auxiliars d'infermeria de l'Hospital Universitari Arnau de Vilanova de Lleida acusat de provocar el coma a un pacient que estava ingressat en un box d'Urgències s'ha assegut aquest dilluns al banc dels acusats al jutjat penal 2 de Lleida. L'home, I. G. E. I., de 35 anys, ha reconegut els fets i ha declarat que volia fer el bé, que no sabia l'abast que podien tenir els fets i ha reconegut que va prendre una decisió equivocada. La seva advocada, Lorena Torres, ha explicat que està penedit i que va intentar buscar ajuda quan va veure que el pacient patia però que no hi havia ningú. Les parts han pactat que se'l condemni a pagar una multa de 2.700 euros i a dos anys d'inhabilitació per un delicte de lesions per imprudència greu i un delicte d'intrusisme professional. Els fets van tenir lloc el 3 de gener de 2016, quan, segons la fiscalia, l'auxiliar, que estava destinat a la cinquena planta de medicina interna, va baixar a Urgències a parlar amb uns companys. Un cop allà, "abandonant qualsevol prudència professional" i amb l'objectiu de relaxar un pacient, de 75 anys, que es queixava en un box, va injectar-li benzodiazepina. L'home va quedar profundament sedat, fins que una doctora va subministrar-li un medicament que va actuar d'antídot. La fiscalia ha descartat acusar-lo d'un delicte de temptativa d'homicidi, tenint en compte que el pacient no va patir cap seqüela i que les substàncies administrades només són tòxiques en dosis superiors. Segons l'escrit fiscal, no s'ha pogut comprovar on va aconseguir la substància l'acusat. A més, la seva titulació professional, afegeix, impedeix receptar o subministrar medicaments i per tant, l'acusat desconeixia els efectes perjudicials que la benzodiazepina podia causar al pacient.  L'home, de 75 anys, es trobava en un box per problemes digestius i artritis i després de subministra-li un sedant conegut com benzodiazepina, que afecta el sistema nerviós central, tal com van confirmar les proves que se li van realitzar, va començar a treure espuma per la boca. La ràpida intervenció dels metges va evitar-li la mort i al cap d'uns dies es va recuperar. Després dels fets, l'auxiliar va ser suspès de feina i sou.

Summary: Condemnat a pagar 2.700 euros i a dos anys inhabilitació l'auxiliar de l'Arnau acusat de provocar el coma a un pacient


El portaveu d’ERC a Madrid, Joan Tardà, ha protagonitzat una picabaralla aquest dimecres al Congrés durant la seva intervenció posterior a la compareixença del president espanyol, Pedro Sánchez. Tardà ha retret a Sánchez que doni ales a l’extrema dreta actuant com ho fa. “Si es senyor Casado pogués, ens afusellaria”, ha afirmat Tardà, que ha recordat que el líder del PP ja va afirmar que Puigdemont acabaria com Companys, “i no es va disculpar”. Les seves manifestacions han provocat la reacció dels escons del PP i la intervenció de la presidenta del Congrés, Ana Pastor, que ha demanat a tothom “respecte”.  En aquest marc, Tardà ha advertit el president del govern espanyol que la seva formació “no seurà a cap taula de negociació” dels pressupostos si el govern espanyol no actua amb els presos en la direcció en què ho han reclamat els independentistes. “No fa falta que ens truquin, si no fan allò que els hem reclamat públicament”, ha dit Tardà, perquè “no intercanviarem partides per drets, ni pressupostos per dignitat”.  Tardà també ha retret a Sánchez que hagi portat al TC la resolució del Parlament de reprovació del rei Felip VI. “El Parlament de Catalunya dirà el que li doni la gana, i si vol reprovar el Rei, el reprova, i ara està pensant de quina manera es pot fer callar la veu del Parlament de Catalunya”, ha dit Tardà, que ha advertit a Sánchez que rigués, perquè "després aniran a per vostè”.

Summary: Tardà: “Si Casado pogués, ens afusellaria”


Un home de 49 anys de nacionalitat espanyola i veí de Sabadell ha estat detingut pels Mossos d'Esquadra com a presumpte autor d'un delicte d'homicidi després de veure's involucrat amb el seu cotxe en un accident en què va morir un motorista. El succés va tenir lloc cap a dos quarts d'una del migdia d'aquest diumenge, quan els agents van rebre l'avís d'un sinistre a la B-20 a l'altura del terme municipal del Prat de Llobregat. En arribar a l'indret hi havia el motorista inconscient a terra i el conductor del turisme, a banda d'altres usuaris de la via que havien estat testimonis dels fets. Els serveis sanitaris no van poder fer res per salvar la vida del motorista. Els testimonis van explicar a la policia que els implicats en el xoc s'havien discutit mentre circulaven i que el conductor del cotxe havia envestit la moto. Segons aquest relat, en caure el pilot va xocar de manera violenta amb la tanca de protecció, fet que li va causar la mort. Els Mossos expliquen que quatre persones van coincidir en aquesta versió.  A banda, els agents van recollir les traces i les  marques per impacte en els vehicles implicats. Amb tots aquests elements els policies van decidir detenir el conductor del turisme, al qual s'atribueix un delicte d'homicidi. A més, l'home va donar positiu en metamfetamina a la prova de detecció de drogues.   El conductor està detingut en dependències policials a l'espera de passar a disposició judicial. A partir de la detenció pel delicte d'homicidi s'ha fet càrrec de les actuacions la Divisió d'Investigació Criminal de la Regió Policial Metropolitana Sud dels Mossos d'Esquadra.

Summary: Detenen per homicidi el conductor d'un cotxe implicat en un accident en què va morir un motorista


El president nord-americà critica que “immediatament” ha fet caure la cotització de l’euro en relació al dòlar ACN Brussel·les.-El president dels EUA, Donald Trump, no aprova l’anunci fet aquest dimarts pel president del BCE, Mario Draghi, d’obrir la porta a una retallada dels tipus i nous estímuls. Segons Trump, les paraules de Draghi han causat que de forma “immediata” caigués la cotització de l’euro en relació al dòlar, “fent injustament més fàcil per ells competir amb els EUA”. Així ho ha afirmat el líder nord-americà en una piulada, en la qual ha afegit també que “durant anys [el BCE] han intentat sortir-se amb la seva, juntament amb Xina i altres”.

Summary: Trump carrega contra Draghi per l’efecte en el dòlar arran de l’anunci de possibles nous estímuls


L'escola Camins de Les Franqueses del Vallès ha acabat obrint parcialment i a contracor, després que a finals de maig el claustre de professors anunciés la seva negativa a obrir aquest mes de juny amb les restriccions fixades pel Departament d'Educació. El centre defensa seguir "oberta virtualment des de casa", tot i que en alguns casos es farà atenció presencial als alumnes de 6è de primària que ho han demanat. En son un total de setze, que no aniran a l'escola de manera ordinària, sinó que assistiran a turories personalitzades entre el 16 i el 18 de juny. El centre defensa que atendre els infants de manera presencial amb les condicions actuals "no és positiu" i s'opta per "intensificar l'acompanyament telemàtic". La polèmica de l'escola Camins va esclatar a finals de maig, quan el claustre de professors del centre, amb el suport del consell escolar, va decidir no obrir portes aquest mes de juny, però tot i així va enviar una enquesta a les famílies per saber si hi havia alumnes que igualment tenien necessitat d'assistir al centre aquestes darreres setmanes de curs.  En total van respondre positivament setze famílies de 6è, als que l'escola ha assignat un dia i hora per assistir al centre de manera individual per reduir al màxim la possibilitat de contacte físic i possibilitat de contagi. Aquesta atenció només es farà entre el 16 i el 18 de juny al matí i se'ls convocarà en franges horàries de 30 minuts. A més de les reticències a nivell pedagògic, els mestres del centre asseguren que les mesures sanitàries que s'apliquen per a la reobertura "vulneren els seus drets com a treballadors perquè no es garanteix la seva seguretat personal i se'ls demana que es responsabilitzin d'unes mesures que no poden garantir complir per la seguretat dels infants a càrrec".

Summary: L'escola de Les Franqueses que no volia obrir ho acaba fent parcialment i a contracor per als alumnes que ho han demanat


El secretari d'Hisenda i alt càrrec del departament d'Economia, Lluís Salvadó, ha confirmat aquest dimarts en una entrevista a TV3 que el Govern aprovarà el projecte de llei dels pressupostos per al 2017 el proper 29 de novembre, i aquell mateix dia els entrarà al Parlament per a que es tramitin. Salvadó ha assegurat que, tal i com es rumorejava darrerament, serà l'últim dimarts del mes el que l'executiu aprofitarà per donar el seu vist-i-plau als comptes i poder així fer el seu debat a la totalitat la setmana del 20 de desembre, just abans del Nadal. La CUP ha garantit el seu vot per superar aquest tràmit amb JxSí, però alguns grups com C's i PPC podrien demanar que els pressupostos o la llei de mesures passessin pel Consell de Garanties Estatutàries, retardant així unes setmanes la seva aprovació en comissió i la definitiva al ple.  A la mateixa entrevista, Lluís Salvadó també ha garantit que el Govern portarà a terme el referèndum d'independència promès i que l'executiu tindrà finançament per a aquesta qüestió "hi hagi l'escenari que hi hagi". El secretari d'Hisenda responia així a la demanda de la CUP de celebrar el referèndum fins i tot en el cas que el Tribunal Constitucional (TC) recorri, suspengui o anul·li els pressupostos i la partida per aquesta fita. "és obvi. El Govern de Catalunya té un compromís unívoc i el referèndum tirarà endavant. Ho farem en un context o en un altre", ha dit Salvadó. D'altra banda, el secretari d'Hisenda ha explicat que el vot de la CUP per superar el tràmit de totalitat dels pressupostos és bo "per començar", però ha advertit que "la negociació continua i se segueix treballant per construir espais de consens", i ha "confiat en que la generositat, esforços, responsabilitat de tothom" farà que els pressupostos s'aprovin definitivament. "Si no som capaços de posar-nos d'acord per uns pressupostos de caràcter autonòmic, difícilment serem creïbles per a la resta del procés", ha afirmat.  Pel que fa a la possibilitat que C's o PPC portin els comptes al Consell de Garanties o al Tribunal Constitucional, Salvadó dóna per fet que serà així, sobretot perquè els populars "mai perden l'oportunitat d'anar en contra dels interessos del país". "El que aconseguiran és endarrerir un mes la tramitació però res més, cap afectació efectiva", ha assegurat.

Summary: Economia confirma que el Govern aprovarà i portarà al Parlament els pressupostos el 29 de novembre


La Comissió Europea vol que els nous aranzels de la Unió Europea a determinades importacions dels Estats Units entrin en vigor al juliol. Així ho ha anunciat aquest dimecres l’executiu europeu després d’aprovar aquestes mesures com a resposta a les restriccions a les exportacions europees d’acer i alumini imposades per l'administració de Donald Trump el passat 31 de maig. Entre els productes nord-americans afectats pels aranzels hi ha texans, motocicletes, begudes alcohòliques com el whisky o la mantega de cacauet. La CE espera poder concloure el procediment corresponent amb els estats membres de la UE “abans del juny per tal que els nous impostos es comencin a aplicar al juliol”.  La Unió Europea calcula que els nous aranzels dels EUA del 25% i el 10% a les importacions d'acer i d'alumini implicaran un impacte econòmic de 6.400 milions d’euros a les seves exportacions. Segons l’executiu europeu, la normativa de l’Organització Mundial del Comerç (OMC) permet contrarestar els “danys causats” d’aquests impostos pel mateix valor. De moment, Brussel·les ha decidit “exercir immediatament” els seus drets imposant nous aranzels per valor de 2.800 milions d’euros, és a dir, compensant menys de la meitat dels danys.   La CE es planteja ampliar els aranzels per acabar de compensar els 3.600 milions d'euros restants “d’aquí a tres anys o després d'un resultat positiu en la solució de diferències a l'OMC”.   La comissària europea de Comerç, Cecilia Malmström, ha defensat les noves tarifes assegurant que són “una resposta proporcionada a la decisió unilateral i il·legal presa pels Estats Units”.

Summary: Brussel·les vol imposar nous aranzels als texans, les motos o el whisky dels EUA a partir del juliol


L'expresident de la Federació d'Entitats Culturals Andaluses a Catalunya (FECAC), Francisco García Prieto, ha responsabilitzat aquest dimarts a altres directius de l'entitat de les suposades irregularitats comptables en l'organització de la Feria de Abril de Catalunya, per les quals està imputat. La fiscalia i l'Hermandad Rociera Virgen de la Esperanza de Badalona li atribueixen delictes d'administració deslleial, falsedat documental, disposició fraudulenta de béns, apropiació indeguda i frau en l'obtenció de subvencions. La fiscalia entén que García Prieto es va lucrar de manera il·lícita aprofitant el seu càrrec al capdavant de la Fundació FECAC, encarregada de la Feria de Abril, com de la pròpia FECAC -entitat sota el paraigües de la Fundació i a través de la qual s'estableix la relació amb les entitats andaluses establertes a Catalunya-. A més de García Prieto, també estan citats a declarar com a imputats aquest dimecres els seus dos fills, Francisco i Manuel, i dijous el vicepresident de la FECAC, Juan Miguel Terrino, la secretària de la junta de l'entitat, Ángeles Ortega, i tres empresaris amb els que s'hauria conxorxat per embutxacar-se quantitats milionàries: Manuel Calderón, Enrique Girona i Bernardo José Aranaz. En la seva declaració com a imputat, que havia de tenir lloc la passada primavera, García Prieto ha negat que ell s'hagi enriquit amb la FECAC i que totes les irregularitats comptables, si n'hi ha, són responsabilitat d'altres membres de la junta que portaven el dia a dia de l'organització de la Feria de Abril. Ell ha explicat que només es feia càrrec de les grans xifres, i no entrava al detall dels contractes i les factures, que gairebé "ni veia". A més, signava molts documents que li donaven, però confiava en els seus col·laboradors, ha explicat. Així, García Prieto diu que era una administrativa qui preparava els expedients per rebre subvencions i era la secretària de la junta qui validava els acords i actes de les reunions. Sobre Terrino, ha dit que era la seva mà dreta i qui portava la gestió directa de molts dels assumptes. L'expresident de la FECAC del 1985 al 2013 ha explicat que quan l'entitat va començar a créixer i a moure molts diners per la Feria de Abril es va assessorar amb el despatx d'advocats Socías Humbert, de l'exalcalde de Barcelona Josep Maria Socías i Humbert, que va recomanar crear la Fundació FECAC. En la denúncia es detallen diverses pràctiques, com el desviament d'ingressos provinents de la gestió de les begudes de la Feria de Abril. García Prieto s'hauria embutxacat prop de mig milió d'euros dels descomptes que Damm donava a la FECAC i 1,2 MEUR desviats directament dels beneficis de les barres de les guinguetes. En aquest punt, García Prieto ha explicat que la seva empresa i dels seus fills comprava moltes més begudes que la Feria de Abril i per això es quedava els descomptes, però l'acusació diu que l'empresa també es quedava la beguda que la Feria de Abril no acabava venent. També hi ha innumerables casos d facturació fraudulenta per a l'obtenció de subvencions dels Ajuntaments de Barcelona i Santa Coloma de Gramenet, la Diputació de Barcelona, la Generalitat o la Junta d'Andalusia. L'import total de les subvencions obtingudes de manera il·lita, segons la fiscalia, supera els 600.000 euros. La gestió de les barres de la Feria de Abril Un dels plans que descriu el fiscal va comptar amb la participació dels seus dos fills, amb el que els García Prieto s'haurien apropiat de prop de mig milió d'euros que la FECAC hauria d'haver ingressat en concepte de descomptes d'empreses proveïdores de la Feria de Abril. Segons el relat de la fiscalia, la família García Prieto hauria desviat aquests diners a través de l'empresa Quercumar, entre els anys 2008 i 2011. El principal frau que descriu el fiscal és a través del contracte que els García Prieto, en nom de la FECAC, van signar amb Damm per a l'exclusivitat d'aquesta cervesa a la Feria de Abril. El contracte es va signar el 2003 i va ser vigent fins al 2013. En aquests deu anys, l'acord establia una aportació anual de 6.000 euros de Damm a la FECAC i un descompte en cerveses del 54% per tenir l'exclusivitat a tots els punts de venda de la Feria. Entre 2008 i 2011, relata la denúncia de fiscalia, aquestes bonificacions se les hauria embutxacat directament el president de l'entitat i els seus fills a través de l'empresa familiar. Es detallen a la denúncia diverses operacions: 50.500 euros el 2008, 117.800 euros el 2009, 117.800 euros més el 2010 i 143.300 euros el 2011. En segon lloc, també s'acusa l'expresident de la FECAC d'apropiar-se d'1,2 MEUR entre 2008 i 2013 provinent de la venda de begudes durant la Feria de Abril d'aquells anys i que, en tot cas, hauria d'haver ingressat l'entitat. La denuncia detalla que les quantitats transferides van ser de 164.000 euros el 2008, 268.000 euros el 2009, 273.700 euros el 2010, 316.200 euros el 2011, 216.700 euros el 2012 i 23.500 euros el 2013. Frau en l'obtenció de subvencions La denúncia també descriu altres operacions fraudulentes, com la falsificació de factures en connivència amb terceres empreses per tal d'apoderar-se de les subvencions de diverses administracions públiques per a l'organització de la Feria de Abril o actes relacionats amb la promoció de la cultura andalusa. En aquest sentit, destaca una especial connivència de l'exvicepresident de la FECAC, Juan Miguel Terrino, amb l'empresa Fesol Management, dedicada a la contractació d'artistes. El seu administrador, Manuel Calderón, és un dels denunciats per aquest cas. La fiscal parla d'un "pla preconcebut" per engreixar les factures que l'empresa presentava a l'organització de la Feria de Abril. A través d'aquesta pràctica s'haurien obtingut un seguit de subvencions fraudulentes, segons el ministeri públic. En concret, es parla d'una subvenció de 87.000 euros de l'Ajuntament i una altra de 85.000 euros de la Diputació corresponents a l'edició de l'any 2010 de la Feria de Abril, gràcies a factures d'una empresa de llums i so. L'any 2011 s'hauria repetit l'operació amb subvencions de 82.600 euros de l'Ajuntament de Barcelona, de 77.500 euros de la Diputació i de 39.500 euros de a la Generalitat. Aquell any es van presentar factures també de l'empresa de so i llums i de la pròpia Fesol Management. En aquest capítol també s'apunta un altre reguitzell de casos en la que els diners no s'haurien destinat a les activitats per les quals s'obtenia l'ajudes. Es tracta de 8.500 euros de l'any 2008, 8.500 euros més del 2011 i 4.500 del 2012 provinents de l'Ajuntament de Santa Coloma de Gramenet. D'altra banda, 15.000 euros de l'any 2009, 15.000 més del 2010, 43.000 euros de l'any 2011 i 20.000 euros del 2012 de l'Ajuntament de Barcelona. De la Junta d'Andalusia van arribar 71.000 euros l'any 2009 i 13.300 el 2012. També s'encobreix amb factures falses una subvenció del Departament de Benestar Social i Família per import de 2.800 euros de l'any 2012 i una de la Diputació de Barcelona d'aquell mateix any de 28.800 euros. Finalment, s'apunta a una altra subvenció del 2012 de l'obra Social La Caixa per import de 35.000 euros. Transferències no justificades i ús de la VISA D'altra banda, s'apunta a transferències no justificades entre els comptes de la FECAC i de la Fundació FECAC per valor de prop de mig milió d'euros, realitzats entre 2008 i 2013. També destaca una transferència que es va fer ell mateix l'any 2011 de 7.800 euros en concepte de "robatori" durant la Feria de Abril, un incident que tampoc es va justificar. La denúncia detalla també l'ús fraudulent de la targeta de crèdit de la FECAC, que García Prieto hauria utilitzat per pagar despeses personals de més de 2.800 euros. Però per a García Prieto aquestes despeses repartides en 28 anys de presidència no són gran cosa, tenint en compte que va utilitzar fins a set cotxes particulars per fer gestions per a l'entitat, i ha assegurat que moltes eren en viatges amb Miguel Terrino. Però l'acusació particular assegura que moltes despeses eren per restaurants de luxe i estades en hotels de cinc estrelles amb la seva esposa per anar, per exemple, al Rocío de Huelva. Diners amagats a la caixa forta En el seu relat dels fets, la fiscalia acaba subratllant que en el moment que es va produir el relleu al capdavant de la FECAC i la Fundació FECAC, el novembre de 2013, es van trobar a la caixa forta de la FECAC més de 59.000 euros en efectiu que no figuraven a la comptabilitat i que García Prieto hauria "ocultat". Mesos abans de la denúncia de la fiscalia, una auditoria interna encarregada per la nova direcció de la FECAC va revelar irregularitats comptables milionàries en operacions relacionades amb la gestió de la Feria de Abril, entre els anys 2008 i 2013, cosa que va obrir la investigació del ministeri públic. "Pilotes fora" Cristobal Varea, advocat de l'Hermandad Rociera de Badalona, ha criticat l'actitud de García Prieto, que només ha respost a la seva defensa, al fiscal i al jutge, perquè "ha tirat pilotes fora" i no ha aclarit cap dels punts més polèmics, sinó que "ha divagat". Varea ha demanat al jutge que decomissi el passaport de García Prieto i li bloquegi els comptes bancaris, però el magistrat de moment ha rebutjat la mesura cautelar. Varea creu que la instrucció serà llarga i no descarta noves imputacions, fins i tot de càrrecs públics pel descontrol i falta de justificants de les subvencions de les administracions. De moment no hi ha cap administració personada com a acusació a la causa, tot i que la Diputació de Barcelona ha demanat informació sobre l'expedient judicial, i algun ajuntament podria retirar les subvencions a l'entitat i reclamar el retorn dels imports d'anys anteriors.

Summary: García Prieto culpa altres directius de la FECAC de les irregularitats a la Feria de Abril


El míting del PSC d'aquest dimarts al vespre ha estat Terrassa, i ha comptat amb la candidata per al 20-D, Carme Chacón, la presidenta del Govern Balear, Francina Armengol, i amb l'exlíder dels socialistes, Pere Navarro, a primera fila assistint al seu primer míting després del desencontre amb la cap de llista per no incloure'l a la candidatura al Congrés. En aquest context ha estat on la presidenta balear ha volgut reconèixer Navarro com a pare de la idea de la reforma federal de la Constitució. Chacón, en canvi, tot i intervenir després i parlar de la seva proposta constitucional a diari, no ha esmentat Navarro en aquesta part del discurs, limitant-se a reconèixer la seva feina com a antic alcalde de Terrassa en les salutacions. A qui sí ha citat, però, és al candidat del PSOE al20-D, Pedro Sánchez, de qui ha dit que és qui "particularment més ha arriscat" amb la reforma constitucional.  Francina Armengol ha dedicat gran part d ela seva intervenció a parlar de la "necessitat" de catalans, balears i espanyols de tenir un estat "federal". Segons la presidenta, només amb la reforma que proposen els socialistes es pot aconseguir "una Espanya una mica diferent, que sigui un lloc on tots ens podem sentir còmodes i orgullosos".  I és aquí on, aprofitant que Pere Navarro seia a primera fila del públic, Armengol ha volgut "fer una especial menció per a Pere Navarro, perquè ho va fer possible".  L'exprimer secretari del PSC va ser el primer líder socialista en aixecar la veu per proposar una reforma federal i va estar insistint al PSOE d'Alfredo Pérez Rubalcaba fins que va aconseguir signar l'anomenada Declaració de Granada, que sentava les bases de l'actual proposta socialista per a la Constitució.  Donat que la reforma federal és un dels punts clau del programa dels socialistes i que forma part del discurs diari dels mítings, segurament era el dia més indicat per fer aquest reconeixement a Pere Navarro. Però l'enfrontament entre ell i Chacón s'ha evidenciat al míting. Tot i seure al costat dels diputats del PSC, en acabar el míting, l'exlíder del PSC ha marxat ràpidament sense ni tan sols creuar públicament una paraula amb Chacón.  La candidata, pe la seva part, s'ha limitat a esmentar-lo en la part d'agraïments del seu discurs, habitual a tots els mítings, per haver estat "un dels millors alcaldes" de Terassa i ajuntant el seu nom amb el d'altres batlles. Cap reconeixement, doncs, de Chacón a Navarro per la proposta federal que ha esmentat en diversos moments.  De fet, la cap de llista ha arribat a dir que els socialistes "hem decidit tornar a arriscar" en aquestes eleccions "amb valentia" portant al programa la reforma constitucional. "I en particular, Pedro Sánchez, que des que és secretari general ha tingut Catalunya present", ha dit.

Summary: Armengol reivindica Pere Navarro com a pare de la reforma federal mentre Chacón ni l'esmenta al míting de Terrassa


Els Bombers de la Generalitat, els Mossos d'Esquadra i la Policia local busquen un home que es va desorientar aquest dijous per la zona de l'ermita de Salelles, a Sant Salavador de Guardiola (Bages). Efectius dels tres cossos, amb els GRAE i helicòpter, van fer cerca per pistes, camins i masies properes però no van obtenir resultats, segons han informat els Bombers.

Summary: Busquen un home que es va desorientar aquest dijous a Sant Salvador de Guardiola


Dilluns passat, l'empresa que gestiona el complex esportiu i la piscina de la Sénia, al Montsià, no va obrir les instal·lacions i va penjar un cartell a l'accés on assegurava que "suspenia els serveis del complex temporalment" per "incompliments del senyor alcalde". Lleuregest Serveis Esportius estaria negociant amb el consistori la rescissió del contracte però existirien desavinences sobre la indemnització que hauria de cobrar la gestora. L'Ajuntament ha lamentat, en un comunicat a les xarxes, que el tancament s'hagi fet "sense previ avís" i ha convocat a la ciutadania aquest divendres a la tarda en una assemblea per explicar la situació. El consistori diu que es prendran "les mesures pertinents" per reobrir les instal·lacions "el més aviat possible".

Summary: La gestora de la piscina de la Sénia tanca les instal·lacions per desavinences econòmiques amb l'Ajuntament


El líder de l'oposició i de Cs, Carlos Carrizosa, ha augurat que el president de la Generalitat inhabilitat Quim Torra tornarà al Parlament per donar explicacions sobre el "forat negre" per pagar el procés que "ha intentat tapar durant el seu mandat". En la seva intervenció en el marc del ple específic sobre la inhabilitació de Torra, Carrizosa ha garantit que el seu grup "investigarà i auditarà" el mandat de Torra. A més, ha avançat que el seu grup proposarà eliminar per llei les pagues i les oficines dels expresidents. "Tenim presidents que no duren ni dos anys sense delinquir i després se'n van amb la paga per a tota la vida", ha lamentat.  El líder de Cs s'ha referit al ple específic d'avui com un "ple de consolació" de Torra i un ple "de destrucció d'Espanya, de la democràcia i del poder judicial". De fet, ha afegit que es tracta d'un "atemptat a la separació de poders" i ha qualificat els independentistes de "liquidacionistes de les institucions, de l'economia i la convivència". El líder de Cs s'ha mostrat convençut que Torra haurà de tornar a la cambra catalana com a expresident per donar explicacions i ha avisat que el seu grup "no pararà fins a destapar el forat negre per pagar la festa del procés".  "Ara pretén marxar per la porta del darrere amb el seu xiringuito d'expresident. Hem plantejat eliminar per llei l'oficina d'expresidents i les pagues. Tenim presidents que no duren ni dos anys sense delinquir i després se'n van amb una paga per a tota la vida", ha exclamat. Segons ha explicat, la seva proposta és que es dediquin aquests recursos a les conseqüències de la covid-19.  Carrizosa també ha criticat el que considera un "tancament unilateral" del Parlament, en referència a l'absència dels diputats de JxCat, ERC i La CUP en comissions parlamentaries en protesta per la inhabilitació de Torra. I s'ha dirigit al president del Parlament, Roger Torrent, per dir-li que hi ha un mecanisme legal per substituir el president Torra que consisteix en presentar al Parlament candidatures a la presidència de la Generalitat.

Summary: Carrizosa augura que Torra tornarà al Parlament per donar explicacions del "forat negre" per pagar el procés


El Sistema d'Emergències Mèdiques (SEM) ha atès 38 persones a causa del fort vent des de l'inici del temporal Gloria. D'aquestes, 34 han estat traslladades a l'hospital. Una de les persones es troba ferida greu després de patir una contusió per les fortes ventades aquest dilluns a Cornellà de Llobregat. Les altres tenen ferides de menys gravetat o lleus, segons informa el SEM aquest dimarts al migdia.

Summary: El SEM atén 38 persones a causa del fort vent des de l'inici del temporal Gloria


Els Mossos d'Esquadra han detingut tres persones, dos homes i una dona d'entre 28 i 33 anys, de nacionalitat romanesa i veïns de la comarca d'Osona, com a presumptes autors d'un robatori amb força a Artesa de Segre (Noguera). Els fets van tenir lloc aquest dilluns cap a les dotze del migdia i un cop una patrulla policial es van desplaçar fins al lloc, al carrer Sitges, van comprovar que s'havia forçat la porta d'un pis i que s'havien regirat les diferents estances del domicili, on hi faltaven joies i diners en efectiu. Tenint en compte que els acusats van fugir en un vehicle, també es va muntar un dispositiu de control a la carretera C-14, al seu pas per Tàrrega, on els agents van localitzar i aturar el cotxe on viatjaven els arrestats. (En aquesta actualització s'afegeix que el jutge ha ordenat l'ingrés a presó dels tres detinguts després de prendre'ls declaració) Els efectius policials van trobar al seu interior diverses joies de dubtosa procedència, les quals estaven amagades en un compartiment. La investigació continua oberta i no es descarta que els detinguts estiguin implicats en altres robatoris. Els arrestats, dos dels quals tenen antecedents, han passat aquest dimecres a disposició judicial davant del jutjat d'instrucció en funcions de guàrdia de Balaguer, el qual ha ordenat l'ingrés a presó dels tres detinguts.

Summary: ACTUALIZACIÓ:Els Mossos d'Esquadra detenen tres persones a Tàrrega poc després de robar en un domicili a Artesa de Segre


La consellera d'Empresa i Coneixement, Àngels Chacón, ha demanat aquest dilluns al matí que es deixi "d'estigmatitzar" el sector turístic. Ho ha dit en una trobada a Lloret de Mar (Selva), on ha donat la raó als empresaris i al consistori en considerar que cal una major "claredat" en els missatges que s'envien i les mesures que es demanen adoptar arran de la crisi sanitària derivada de la covid-19. L'alcalde del municipi, Jaume Dulsat, ha lamentat que el relat que es ven de Catalunya a l'estranger els "afecta" i que està provocant "moltes anul·lacions". També ha fet referència a les darreres mesures de seguretat imposades a l'àrea metropolitana de Barcelona, ja que la gran majoria de visitants d'enguany havien de ser de proximitat. L'ajuntament de Lloret de Mar ha acollit aquest matí una reunió a tres bandes per debatre la situació que està vivint el sector turístic a causa de la pandèmia del coronavirus. A la trobada hi havia els representants del sector, així com la consellera d'Empresa i Coneixement de la Generalitat, que ha recollit les seves queixes i peticions. I és que segons Chacón es tracta d'una situació "injusta" ja que, precisament, desenvolupen les seves activitats amb totes les mesures de seguretat imposades. En aquest sentit, la consellera ha subratllat la importància de l'activitat turística, no només a Lloret de Mar, sinó en tot l'àmbit català. Chacón ha demanat que es deixi "d'estigmatitzar-los", ja que ella mateixa durant la visita ha pogut comprovar que les mesures de seguretat són "escrupoloses" i que estan conscienciats amb la situació. Tot i això considera que es tracta d'un dels sectors que més ha "patit" i que lamenta que "no vegi la llum" fins a l'any que ve. Una problemàtica que impacta directament en el turisme de costa, ja que el turisme rural disposa d'unes cases d'allotjament que donen la sensació "d'estar més aïllat". Malgrat aquesta diferenciació, la consellera ha recordat que la gran majoria d'establiments han fet les "inversions", segueixen "les mesures de seguretat" i, en alguns casos, han contractat més personal per garantir-les. Missatges poc "clars" Des del Departament d'Empresa i Coneixement s'ha donat la raó al consistori lloretenc i als representants del sector turístic pel que fa a la informació que s'han fet arribar a l'estranger. "Cal una major claredat en els missatges que s'envien i les mesures que es demanen adoptar", ha explicat Chacón, que també ha considerat que s'hauria de disposar d'una comparativa d'infectats per covid-19 d'altres països europeus. Per a la consellera la "confusió" té efectes directes en l'economia, i per això ha demanat que tothom sigui curós a l'hora d'informar. Una opinió compartida per l'alcalde de Lloret de Mar, Jaume Dulsat, que ha assegurat que en moltes ocasions els mitjans de comunicació internacionals "no diferencien entre una zona i l'altra". Una situació que se suma a la limitació de moviment en l'àmbit metropolità de Barcelona i que ha provocat "moltes anul·lacions". Per fer front a la situació, Dulsat ha fet una crida a la "utilització objectiva" de les dades i xifres de les quals disposen. "Els nous brots de Catalunya són menors que els que tenen en algunes zones de Bèlgica o França", ha assegurat l'alcalde, demanant que es comptabilitzi per demostrar que la Costa Brava és una destinació segura. En el cas concret de Lloret de Mar ha recordat que els casos positius "són mínims" i que estan "molt controlats" en comparació amb altres municipis. Mesures urgents Pel que fa a les mesures urgents que ha reclama el sector turístic a la Generalitat, entre les més destacades hi ha l'allargament del període d'ERTO, així com la necessitat de disposar d'ajuts econòmics directes. També s'ha posat sobre la taula la necessitat de reformular l'estratègia actual del Pla Estratègic de Turisme, per adaptar-lo al nou escenari. Chacón, però, ha apuntat que no es tractarà d'un canvi radical. "Hi haurà nous hàbits de consum, canvis en el poder adquisitiu... però no només en aquest sector, sinó en tots", ha afirmat, recordant que ja s'ha començat a treballar en aquesta direcció.

Summary: Chacón demana que es deixi "d'estigmatitzar" el sector turístic i reconeix que fa falta més "claredat" en els missatges


Els Mossos d'Esquadra van detenir diumenge a la nit un tercer home de nacionalitat romanesa acusat d'agredir sexualment una dona a Barcelona. Dos presumptes agressors més van quedar en llibertat dissabte. El magistrat va decidir retirar-los el passaport i obligar-los a comparèixer setmanalment al jutjat. Quedaria un altre per detenir, ja que la víctima va declarar que l'havien agredit quatre homes. Una dona va ser arrestada també per detenció il·legal, i també va quedar lliure després de passar a disposició judicial. El Tribunal Superior de Justícia de Catalunya (TSJC) va informar dissabte que les mostres d'ADN encara no havien estat analitzades i, per tant, encara no s'havia fet la identificació dels autors.  Les primeres tres detencions es van produir divendres. Els fets van tenir lloc el cap de setmana anterior. Uns ciutadans van localitzar la víctima caminant pel carrer desorientada i demanant ajuda. Se la va traslladar a un centre hospitalari per rebre atenció mèdica.  La víctima va explicar que hauria estat retinguda en un descampat amb portes metàl·liques del que finalment va poder escapar. Tot i això, va relatar que no recordava amb exactitud com havia estat conduïda fins al lloc ja que s'hauria quedat adormida en un banc de la ciutat i, en despertar-se, uns homes l'haurien portat al descampat, on s'haurien produït les agressions i hauria quedat retinguda durant tot el cap de setmana. Els Mossos van poder localitzar el lloc on presumptament s'haurien produït els fets i el divendres al matí van poder detenir dos dels autors identificats com a presumptes autors de l'agressió i la detenció il·legal, de nacionalitat romanesa, i una dona de nacionalitat espanyola.

Summary: Detenen un tercer home acusat de l'agressió sexual múltiple a una dona a Barcelona


Dels 205 centres de busseig que la Generalitat té registrats, 94 són a les comarques gironines. Això vol dir que al llarg de la Costa Brava es concentren el 46% dels centres que tenen llicència per exercir activitats subaquàtiques. La majoria són escoles, tot i que també hi ha associacions professionals que lloguen l'equipament o bé que ho fan com a activitat esportiva. Els principals  motius  que la majoria d'aquests establiments s'ubiquin al litoral gironí són, d'una banda l'atractiu del fons marí de la zona, i de l'altra, la proximitat amb el principal client que visita la Costa Brava per fer-hi aquesta activitat, el francès. Ara mateix, nou de cada deu persones que vénen a fer submarinisme a les comarques de Girona són de França, ja que la titulació és la mateixa i els preus, en canvi, són més baixos. La concentració de prop d'un centenar de centres de submarinisme a la Costa Brava "no és casual", segons el president de l'Associació de Centres Turístics Subaquàtics, Genís Dalmau, perquè "la Costa Brava té un fons amb coves, parets i una fauna i flora que atrau molts submarinistes". Una altra de les claus d'aquesta acumulació de centres és la demanda del principal client de les empreses que es dediquen a fer immersions, el francès. "Suposa un 90% de tots els nostres clients", assegura Dalmau. Això en part s'explica perquè els preus que s'ofereixen al litoral gironí són més competitius que els que hi ha a localitats costaneres franceses. Dalmau també destaca que l'oferta conjunta entre hotels, oci i cultura a més de les activitats subaquàtiques són un factor que atrau més turisme a la costa gironina. Les bones xifres de les empreses de submarinisme han fet que la Costa Brava sigui capdavantera en nombre de clients en tota la riba del Mediterrani. Tot i això cada cop apareixen nous competidors. Un dels principals és Croàcia, amb un fons marí que, com el gironí, segons Dalmau "és molt atractiu" i que atrau el client italià i alemany. Amb tot, el principal destí que escullen els aficionats i professionals del submarinisme és el Mar Roig a Egipte, seguit d'algunes zones de Tailàndia i el Carib. No hi ha explotació de les illes Medes L'Estartit (Baix Empordà) és la localitat de la demarcació de Girona on hi ha més empreses i clubs d'activitats subaquàtiques. En concret són quinze els centres que hi ha a la municipi baix-empordanesa. Les illes Medes són una de les raons que expliquen aquesta concentració. En aquest espai natural cada dia es poden fer un màxim de 400 immersions, i des de l'associació creuen que "no hi ha un abús ni una sobreexplotació" d'aquest arxipèlag. En aquest sentit recorden que abans de fer un curs d'iniciació des de les escoles es fan classes per aprendre a respectar el fons marí. A banda de l'Estartit, les altres localitats amb més centres són Roses, l'Escala i Palamós. Genís Dalmau critica que l'altre espai protegit del litoral gironí, el Cap de Creus, no tingui desenvolupat el pla d'usos. Dalmau assegura que és necessària una regulació de l'activitat. "No volem prohibir, però sí regular les activitats que són incompatibles com la pesca professional i el busseig". Per això el president de l'Associació de Centres Turístics Subaquàtics demana que es desenvolupi aquest pla d'usos per poder gestionar millor la zona. Bones perspectives Tot i que la crisi també ha afectat aquest sector, Dalmau reconeix que han pogut "aguantar prou bé". Segons el president, la raó són els preus tan competitius que s'han mantingut durant els darrers anys. Una immersió inicial, el que es coneix com a bateig, costa uns 60 euros. El curs que permet tenir la llicència per fer submarinisme i que és vàlid a tot el món, en val uns 400. El preu s'incrementa per a cursos més especialitzats. Tot plegat fa ser optimista a Dalmau, que està convençut que es mantindran les bones xifres d'aquesta temporada de cares a l'any vinent.

Summary: La Costa Brava concentra gairebé la meitat de centres de submarinisme de tot Catalunya


La CUP-CC ha argumentat el seu 'no' al líder del PSC, Miquel Iceta, per ser designat senador acusant-lo de representar el règim del 78. "És el que va ser, ha estat i és el Règim del 78", ha assegurat el diputat de la formació Vidal Aragonés, que ha remarcat que han pres la seva decisió "únicament des del punt de vista polític". D'altra banda, Aragonés ha demanat a JxCat i a ERC que aclareixin si mantindran el vot contrari a la designació de senadors en un futur, especialment "després de la campanya per les eleccions municipals". En aquest sentit, els cupaires aposten perquè el Parlament no designi més representants al Senat com a institució espanyola. El diputat de la CUP ha retret a Iceta que donés suport a l'aplicació del 155 a Catalunya i que participés a una manifestació juntament amb l'extrema dreta, en el que ha qualificat de "blanqueig". En aquest sentit, ha argumentat el seu veto al candidat i ha assegurat que el Parlament "no ha de funcionar en base al que decideix la direcció del PSOE" i ha demanat "un exercici mínim de dignitat" amb les institucions catalanes. També ha retret als socialistes que parlin de vulneració de drets dels diputats pel 'no' a Iceta i ha assegurat que s'està jugant amb l'estabilitat política del país. En aquest sentit, s'ha preguntat quina seria la funció del Parlament si no es pogués votar contràriament a una designació, i ha explicat que si fos així directament no es plantejaria la votació al ple. També ha lamentat que se'ls acusi de "trencar ponts" només per "divergir" i ho ha diferenciat de "la llibertat política i ideològica". També en relació als socialistes, Aragonés ha recordat una iniciativa legislativa presentada en legislatures anteriors per part del PSC on es proposava la incompatibilitat del càrrec de senador amb el de diputat al parlament, i s'ha preguntat si continuaran mantenint la mateixa posició. D'altra banda, el diputat cupaire s'ha dirigit a JxCat i ERC per demanar-los que aclareixin si mantindran el mateix vot contrari en altres votacions per designar senadors i ha avançat que seria "de coherència política" fer-ho. Així, Aragonés ha explicat que l'aposta d ela CUP és no enviar representants de la Generalitat a les institucions espanyoles, i ha apuntat que seria el més semblant al bloqueig institucional que ha assenyalat que JxCat defensava abans de les eleccions del 28-A.

Summary: La CUP: "Iceta és el que va ser, ha estat i és el règim del 78"


Els vicepresident primer de la Mesa, Josep Costa, i el secretari primer, Eusebi Campdepadrós, tots dos diputats de JxCat, s'han tornat a negar aquest dijous a rebre la notificació del Tribunal Constitucional (TC) sobre la suspensió de la candidatura de Carles Puigdemont a la investidura. "Avui una altra vegada, i les que calguin, hem tornat a rebutjar aquests requeriments del TC per considerar-los il·legítims", ha piulat a les xarxes Costa aquest dijous i han confirmat fonts de JxCat. De fet, ja aquest dimecres van rebutjar acceptar la notificació per part d'un funcionari del TSJC ja que, segons fonts parlamentàries, van considerar-la nul·la, sense base legal, contrària al Parlament i una "coacció".

Summary: Costa i Campdepadrós es tornen a negar a rebre la notificació del Constitucional


La casa de subhastes Sotheby's posarà a la venda, aquest dimarts a París, un diari inèdit de Salvador Dalí. La llibreta, que l'artista empordanès va fer servir entre el 1930 i el 1935, conté una trentena de dibuixos originals, notes manuscrites amb textos literaris i crítiques artístiques i, fins i tot, els comptes de les seves despeses quotidianes. "És una peça extremadament buscada, molt commovedora, i en fem una estimació d'entre 40.000 i 60.000 euros, tot i que no sabem per quant es vendrà, ja que pot interessar tant als col·leccionistes de llibres com als de pintures i de Dalí", ha explicat a l'ACN Anne Heilbronn, vicepresidenta i responsable de llibres i manuscrits de Sotheby's. El quadern de Dalí se subhastarà amb 495 peces més, totes procedents de la mateixa biblioteca privada R & B. L, en una sessió dedicada al dadaisme i al surrealisme que s'allargarà fins dimecres. Sotheby's calcula que el conjunt de la col·lecció es vendrà per entre 3,5 i 5 milions d'euros. El diari inèdit de Dalí "és absolutament magnífic", segons Heilbronn. En la llibreta, de 42 pàgines i tapes de cuir, Dalí fa servir tinta negra, blava i vermella. "La seva lletra és molt petita, extremadament difícil de llegir, i amb la seva fonètica, molt especial, escriu com parla, i cal rellegir diverses vegades per poder entendre els seus textos", per exemple un comentari sobre la tècnica dels "cadàvers exquisits" o "textos literaris". I entre aquestes notes manuscrites, apareixen "croquis i dibuixos de caps de dona amb peixos al cap, cavalls", estudis d''El cavaller de la mort' o, fins i tot, un autoretrat del pintor, acompanyat de Gala i de l'escriptor surrealista René Crevel. "Són esborranys del que acabaran sent les seves pintures dels anys 30 i 35", destaca Heilbronn. Dalí, en el mateix quadern, fa els seus comptes. "Podem saber què ha menjat i quant ha gastat, a banda de la seva vessant creativa tenim informació sobre la seva vida quotidiana, sobre les seves despeses", subratlla Heilbronn. La col·lecció explora els "lligams d'amistat entre els poetes i els pintors", amb manuscrits de Paul Éluard il·lustrats per Pablo Picasso, per exemple, o amb una postal que l'artista malagueny va enviar al poeta francès. Destaquen, també, cartes, poemes, fotografies i dibuixos d'André Breton, René Magritte, Roland Penrose, Max Ernst, Joan Miró, Man Ray o Óscar Domínguez. "Hi ha moltes connexions entre aquests escriptors, pintors i fotògrafs, que treballaven plegats i es regalaven els seus exemplars", explica Heilbronn. Està considerada la millor col·lecció privada dedicada al dadaisme i al surrealisme i el propietari i el seu fill van trigar dècades en completar-la.

Summary: Se subhasta a París un diari inèdit de Dalí


L'entitat rebutja la decisió i considera que "és un nou atac a la llibertat i a la lluita contra la repressió" ACN Cornellà de Llobregat.-Òmnium Cultural ha denunciat, a través d'un comunicat, que l'alcalde de Cornellà de Llobregat, Antonio Balmón, ha ordenat a la Brigada Municipal que retirés tots els llaços que aquesta entitat i l'ANC van col·locar aquest divendres amb motiu del Festival Internacional de Pallassos de Cornellà a la plaça de Catalunya de la ciutat. Òmnium ha manifestat el seu "rebuig a aquesta decisió", ja que, a parer seu, "és un nou atac a la llibertat d'expressió i a la lluita contra la repressió que s'està patint des de fa molts mesos". L'entitat defensa que els "llaços grocs són l'expressió d'un desig legítim de llibertat d'amics i companys que estan injustament empresonats i no embruten ni ocasionen cap molèstia a la ciutadania".  Òmnium Cultural ha denunciat a través d'un comunicat que una vegada més s'ha "censurat" la "manifestació cívica d'una opció legítima". L'entitat ha detallat que coincidint amb la inauguració del 18è Festival Internacional de Pallassos de Cornellà, i de la Gala on es feia entrega del Nas d'Or, les seccions locals de l’ANC i Òmnium Cultural de Cornellà van manifestar-se "a l'entrada de l'espectacle amb pancartes demanant la llibertat dels presos i el retorn dels exiliats i amb nassos vermells de pallasso". Amb aquesta protesta volien fer visible "l'atac a la llibertat d'expressió i recordar que hi ha un pallasso imputat per desobediència".

Summary: Òmnium denuncia que l'alcalde de Cornellà ha ordenat retirar els llaços grocs col·locats pel Festival de Pallassos


Diferents entitats de defensa del territori a l'Empordà rebutgen la possible explotació minera a la zona de les Salines (Alt Empordà). Ho han fet després que l'empresa Minerals Girona s'hagi interessat en les mines de talc de Santa Maria, Ginebró i Castell als termes municipals de Maçanet de Cabrenys, Darnius i la Vajol. Des de les associacions insten els alcaldes de la zona a "protegir el territori". A la petició s'hi han sumat també els propietaris afectats, que consideren que l'activitat posaria en risc el model de desenvolupament social, econòmic i empresarial dels darrers anys. L'empresa interessada en les mines afirma que ho estan estudiant, defensa que compta amb "tots els permisos" i assegura que que no es farien "a cel obert".

Summary: Front comú d'entitats de defensa del territori a l'Empordà per rebutjar l'explotació minera a les Salines


La Carpa Revolució de Sant Pere de Ribes (Garraf) acollirà el nou festival Dona Veu Fest, impulsat per l’entitat Fes+Chapeau i l’Ajuntament del municipi. La programació es desplegarà els dies 10, 17 i 24 d’agost, amb l’objectiu de projectar únicament artistes femenines, tant noms consolidats com propostes emergents. L’arrencada del Dona Veu Fest la protagonitzarà la pianista i recent Premi Nacional de Cultura Clara Peya, que compartirà vetllada amb l’empordanesa Joina. El dia 17 serà el torn de Judit Neddermann, en un concert on també es podrà gaudir de Rusó Sala. Finalment, la jornada del 24 d’agost l’encapçalaran Las Migas, que compartiran nit amb la menorquina Anna Ferrer. Els preus de les entrades van dels 40 euros -3 dies- als 18 euros –un sol dia-.

Summary: Clara Peya, Judit Neddermann i Las Migas, caps de cartell del nou Dona Veu Fest de Sant Pere de Ribes


Es tractava d'una passatgera que va arribar a l'aeroport de Barcelona d'un vol procedent de Xina, amb escala a Amsterdam ACN Madrid.-El servei de Sanitat Exterior ha descartat un possible cas de coronavirus a Barcelona. L'ens, depenent del Ministeri de Sanitat, va ser informat dijous de la sospita que una passatgera que va arribar a l'aeroport de Barcelona procedent de Xina podia estar infectada. Segons Sanitat, la passatgera va fer escala a Amsterdam, on se li va fer un reconeixement i, com que no presentava símptomes, va continuar el vol. Quan va arribar a Barcelona i seguint els protocols de prevenció i control, se li va fer una nova avaluació amb la qual van descartar l'alerta sanitària perquè la dona "no complia els criteris clínics ni epidemiològics".

Summary: Sanitat descarta un possible cas de coronavirus a Barcelona


Barcelona encara no ha rebut físicament les targetes moneder per repartir a les 30.000 famílies de la ciutat que disposen de beques menjador. "És evident que les necessitem quan abans", ha assegurat l'alcaldessa Ada Colau, que ha justificat haver insistit des dels ajuntaments perquè se solventi el més aviat possible. En aquest sentit, ha apuntat que Barcelona treballarà amb la Generalitat perquè arribin i puguin repartir-se. La regidora de Salut, Gemma Tarafa, ha afirmat que el consistori està "preparat" per fer-ho tan bon punt arribin. Segons Tarafa, es distribuiran en 45 centres de la ciutat, als patis, i seguint unes instruccions de protocol. Abans de la distribució es contactarà a les famílies i s'informarà de com recollir-les.  Dissabte, Colau i una quarantena de batlles més de Catalunya van enviar una carta al president de la Generalitat, Quim Torra, per mostrar la seva "preocupació" per la gestió de les targetes moneders -el projecte que dota d'un nou instrument als ajuts econòmics per a alimentació i productes de primera necessitat. Aquest mateix dilluns, el Govern ha informat que les primeres targetes moneder per als ajuts de menjador escolar ja s'estan utilitzant, ja que s’estan enviant als ajuntaments i als consells comarcals des de divendres 20 de març. Segons Educació, està previst que en els propers dies arribin a tots els punts de distribució.

Summary: L'Ajuntament de Barcelona encara no ha rebut les targetes moneder però ja està "preparat" per quan arribin


Els treballadors de Nissan de les factories de la Zona Franca i de Montcada i Reixac han començat aquest dijous les mobilitzacions per forçar a la direcció de la multinacional japonesa a desbloquejar la negociació del nou conveni col·lectiu. Avui estan previstes protestes a les portes de tots dos centres de treball als torns de matí i tarda i també s'ha convocat una vaga d'una hora per torn el pròxim 4 d'octubre. A la fàbrica de la Zona Franca de Barcelona, prop d'un miler de treballadors han sortit als volts de les nou del matí a la porta d'accés del carrer 3 i han tallat la circulació de vehicles durant un quart d'hora. Enrique Saludas, del sindicat majoritari Sigen-Usoc, ha explicat que la negociació del conveni col·lectiu del 2016 "està totalment estancada" perquè la direcció no està recollint cap de les peticions dels treballadors demostrant una "nul·la voluntat d'avançar". Enrique Saludas recorda que la plantilla de Nissan, a demanda de la direcció, va haver de fer uns esforços importants els anys 2011 i 2013 per millor la competitivitat de la factoria de la Zona Franca per acollir nous models com el Pulsar que, passat el temps, no s'han traduït en millores per la plantilla. "La realitat que ens havien venut per aplicar aquests sacrificis no s'ha complert. Els volums de producció no són els que ens van dir i tampoc els ingressos de personal", denuncia Saludas. El representant del sindicat Sigen.Usoc, majoritari a Nissan, afegeix que l'objectiu dels treballadors passa per "recuperar part dels drets cedits en el seu moment" i incloure'ls al conveni col·lectiu del 2016 que ha d'estar vigent fins el mes de març de 2018. Junt amb millores salarials i un increment de la plantilla, una de les principals demandes dels sindicats és que es redueixi el ritme de producció a les línies de muntatge perquè s'estan produint moltes lesions en una plantilla "amb una edat mitjana avançada". En aquest sentit, Saludas apunta que "s'està entrant en una espiral on l'augment dels ritmes de treball està sent més perjudicial que beneficiós per assolir els objectius de l'empresa". Les mobilitzacions d'aquest matí es repetiran aquesta tarda a les set i dilluns vinent, 3 d'octubre, també en torn de matí i tarda, en el que els sindicats asseguren que és "un primer avís dels treballadors". Si la situació no avança, els sindicats faran una passa més el 4 d'octubre amb una vaga d'una hora als quatre torns.

Summary: Els treballadors de Nissan comencen les mobilitzacions per desbloquejar la negociació del nou conveni col·lectiu


El jutge Pedraz els ha pres declaració aquest dimecres després de la seva detenció en el marc d’una peça separada del cas ‘Soule’ ACN Madrid.-El jutge de l’Audiència Nacional Santiago Pedraz ha deixat en llibertat amb càrrecs però sense mesures cautelars l’expresident de la Federació Catalana de Futbol Andreu Subies i l’exdirectiu Josep Contreras. Tots dos han declarat davant el jutge després de ser detinguts aquest dimarts en el marc de la investigació d’una peça separada del cas ‘Soule’ sobre suposada corrupció al sí de la Federació Espanyola, per la qual es va detenir el president d'aquesta entitat, Ángel María Villar, el juliol del 2017. Aquest dimecres també han declarat com a investigats el gerent de la Mutualitat de futbolistes, Miquel Pardo, l’exsecretari general de la Federació Catalana de Futbol, Albert Baza, i l’administrador general de la Federació, José Maria Castillón, que no van ser detinguts i que també han quedat en llibertat.   Subies i Contreras han abandonat l’Audiència Nacional després de declarar davant el magistrat acompanyats dels seus advocats. Primer Contreras, que a més d’exdirectiu de la Federació Catalana de Futbol, és propietari de l’empresa Tastavins S.L, que es va encarregar de les obres de les seus territorials de la Federació. Subies va ser president de la Federació Catalana de Futbol entre els anys 2011 i 2018 i actualment és vicepresident econòmic de l'espanyola, sota la presidència de Luis Rubiales. Ha abandonat l’Audiència Nacional passades les tres de la tarda. Cap dels dos haurà de sotmetre’s a mesures cautelars. Les seves detencions pengen d’una peça separada del cas ‘Soule’. El juliol del 2017, la Guàrdia Civil va detenir Villar i el seu fill en el marc d'una operació coordinada per l'Audiència Nacional i la Fiscalia Anticorrupció.  En aquesta operació, s'investigava la gestió de persones vinculades a la RFEF en relació amb delictes de corrupció entre particulars, falsedat en document públic, administració deslleial, apropiació indeguda i possible aixecament de béns.  La investigació considerava que altres persones es podrien haver beneficiat, a través de diverses empreses, en perjudici de la federació. Villar i el seu fill van ingressar a presó, d'on en van sortir l'1 d'agost del 2017 després d'abonar fiances de 300.000 i 150.000 euros, respectivament.

Summary: Llibertat amb càrrecs per a l’expresident de la FCF Andreu Subies i per a l’exdirectiu Josep Contreras


El ple del TC ha rebutjat l’admissió a tràmit del recurs d’empara que els senadors del PDeCAT i ERC van presentar contra la tramitació al Senat de la petició del govern espanyol per a l’aplicació de l’article 155 de la Constitució a Catalunya. Els magistrats també han rebutjat tramitar un altre recurs presentat per un advocat de Barcelona contra l’acord del Consell de Ministres extraordinari on es detallen les mesures d’aquest 155. El recurs dels senadors del PDeCAT i ERC es va presentar aquest dimecres i sol·licitava que el TC anul·lés la tramitació del 155 per incompliments del reglament del Senat perquè, entre d'altres, no s'ha escoltat la Junta de portaveus i ha estat la Mesa qui ha tramitat l'acord del Consell de Ministres. També sostenia que l'aplicació del 155 "vulnera la Constitució" i, per tant, sol·licitaven a l'alt tribunal que anul·lés els acords presos fins al moment a la cambra alta i que també aturés la comissió i el ple, previstos per aquest dijous i divendres i que han de suposar el tràmit final per poder aplicar el 155.

Summary: El Tribunal Constitucional no admet el recurs dels senadors del PDeCAT i ERC contra la tramitació del 155


El ple de la Diputació de Tarragona ha aprovat adequar el contracte d'arrendament de la Tàrraco Arena Plaça (TAP) davant la situació derivada de la pandèmia de covid-19. Així, i davant la impossibilitat de dur a terme esdeveniments al recinte principal, s'ha acordat limitar l’objecte del contracte a la possessió de l’edifici auxiliar, rebaixa l'import que ha de satisfer l’empresa Agència de Publicitat Internacional Catalana, SL (APIC). L'ens provincial recupera la possessió de l’edifici principal, per poder cobrir les necessitats que en cada moment sorgeixen a causa de la pandèmia, si bé l'APIC tindrà l’obligació de mantenir la vigilància del recinte, posant en coneixement de la Diputació de Tarragona qualsevol incidència.

Summary: La Diputació de Tarragona modifica l'arrendament de la Tàrraco Arena Plaça i recupera l'ús de l'edifici principal


El president del PDeCAT, David Bonvehí, ha assegurat aquest dissabte al migdia que  el partit concorrerà a les tres properes eleccions "amb totes les conseqüències" i que ningú ha de "dubtar" que "aquest és el partit del president Puigdemont des del primer dia". Per la seva banda, Carles Puigdemont ha dit que la formació ha "d'obrir la mirada", "no caure en el sectarisme" i "tenir l'esperit d'anar junts". Bonvehí ho ha dit a Vic durant la convenció municipalista del partit, que es presentarà amb la marca de 'Junts per Catalunya' adaptada a cada municipi, on Puigdemont hi ha participat a través d'un vídeo  gravat des de Bèlgica. Bonvehí  ha clos l'acte admetent  que el PDeCAT és un partit "tendre, dèbil, nou", però parteix de la fortalesa de l'antiga  CDC i de l'obertura cap a nous sectors, cosa que li permetrà  presentar més de 900 candidatures municipals, del total de 947 municipis. Per això, ha volgut  reivindicar el paper i la feina del partit i dels seus càrrecs municipals. Bonvehí ha  reconegut  que  les eleccions espanyoles "trenca una mica" la campanya de les municipals i europees, i són un "repte" en el que s'hi  juguen molt, però són "un gran partit", no tant gran com anteriorment, que és capaç d'incloure gent que no  és del partit. En tot cas, ha dit que la campanya per les tres eleccions mantindran la mateixa "sintonia". Per a les espanyoles, ha dit que  aniran a buscar "seure a la taula, tenir una relació bilateral per parlar del tema central del país", mentre a les europees  ha reconegut que no podran presentar-se en una sola candidatura independentista, com volien. En tot cas, ha dit que el fet de prendre decisions electorals més tard de l'habitual és a causa de "l'excepcionalitat" del moment i per tal de "no equivocar-se". Puigdemont, en el seu vídeo, ha dit que els municipis són una part "essencial" del país i que per fer les candidatures municipals també  cal una "mirada oberta, àmplia  i transversal", tenir  "l'esperit d'anar junts", sense "sectarisme" ni "excloure a ningú". De fet,  ha dit que el PDeCAT  i JxCat són "les millors mans en les que poden estar  els municipis". La vicepresidenta del partit, Míriam Nogueras, ha explicat que  aquest divendres a Soto del Real, Quim Forn, Josep Rull  i Jordi  Turull els van instar a "anar junts" i "acabar el que ells van començar". De  fet, ha dit que  tant  els polítics presos com els exiliats  "estan forts  i desacomplexats", i per això ha instat els candidats municipals a fer el mateix amb valentia. "Som el partit de Rull, Turull,Forn i Puigdemont, i hem demostrat que d'esquena a Catalunya  no es pot governar Espanya, ho hem de seguir demostrant i no defallir en la lluita",  ha dit. Candidatura a Barcelona Abans dels tres màxims referents de la formació han intervingut l'exalcalde de Barcelona Xavier Trias i la número 2 de la candidatura a la capital catalana, Neus  Munté, que ha llegit  una carta del número 1 i exconseller d'Interior, Quim Forn. Des de la presó, Forn ha valorat molt positivament la combinació de militants i externs al partit que hi haurà a la candidatura. "És una llista transversal, potent, guanyadora, l'única alternativa a Colau, però això no va de fer-ho sols, sinó sumant, la gent del carrer demana unitat", ha refermat. Munté ha dit que el PDeCAT  és la principal força municipalista del país, i que està  "al servei del país, no pas com a plataforma cap a una altra banda". La  guanyadora  de les primàries ha dit que Forn  és el "millor candidat possible" i també ha elogiat "l'herència  i magnífica trajectòria del millor alcalde de Barcelona, Xavier Trias". "Tenim els actius del PDeCAT i la força, pluralitat i transversalitat de JxCat", ha afirmat, afegint que la formació ha  "crescut  però sense oblidar arrels, principis i valors". Munté s'ha mostrat orgullosa de poder aglutinar "una marca i esperit potent com JxCat, però treballant des de l'actiu del PDeCAT". Per la seva banda, Trias ha dit que un partit no és només un moviment polític, sinó la seva gent treballant dia a dia i guanyant eleccions. Per això, ha demanat generositat a tothom i treballar conjuntament, de forma oberta però determinada per seguir sent "el pal de paller" del municipalisme. Prèviament, el president de l'AMI i alcalde del Port de la Selva (Alt Empordà), Josep Maria Cervera, i el de l'ACM i  alcalde de Sallent (Bages), David Saldoni, han encoratjat els candidats a treballar per Catalunya des dels seus pobles i ciutats. Decàleg municipal Amb el lema 'Fem-ho junts', el PDeCAT ha celebrat  aquest dissabte al recinte firal El Sucre de Vic la seva Convenció Municipalista. La trobada ha reunit uns 500 alcaldes i regidors, caps de llista i candidats a les properes eleccions municipals del mes de maig, que el PDeCAT afronta amb "el repte de revalidar el triomf i mantenir-se com el principal partit municipalista de Catalunya". Durant la convenció s'ha presentat un 'Decàleg Municipal' que el partit ha preparat de cara als comicis i que reivindica "l’experiència de bon govern" del PDeCAT. El document també destaca el paper del món local com "l’eina necessària per a la cohesió i el progrés social, econòmic i nacional del país." També aposta per "posar el ciutadà al centre de la política i promoure les iniciatives i accions polítiques que millor s’adapten a la millora de les seves oportunitats, necessitats, reptes i il·lusions". Entre les línies destacades del decàleg hi ha "governar per tothom", "el ciutadà al centre de l'acció política" i "l'administració propera al ciutadà i a altres administracions". També  s'aposta per l'esforç per transformar pobles i ciutats mantenint la sostenibilitat com a factor  clau de tota l'acció de govern, que ha de mirar més enllà dels mandats electorals. Per últim, reivindica  el paper dels ajuntaments en l'1-O i el llegat dels polítics presos i exiliats. A l’inici de la convenció també han intervingut, a porta tancada, l’alcaldessa de Vic, Anna Erra, que ha donat la benvinguda als assistents, el president del Consell d’Acció Municipal i alcalde de Mollerussa, Marc Solsona, i el secretari d’Organització, Ferran Bel. Més tard els assistents s'han agrupat a l'interior i l'exterior del recinte per fer-se unes fotos de grup. Alguns candidats també s'han fet la foto oficial de campanya. A l'acte també hi ha assistit la consellera d'Empresa i Coneixement, Maria Àngels Chacón i l'exdirector  general dels Mossos Pere Soler, entre altres.

Summary: Bonvehí diu que el PDeCAT es presentarà a totes les eleccions amb "totes les conseqüències"


Els Tècnics Especialistes en Desactivació d'Artefactes Explosius (Tedax) dels Mossos d'Esquadra han fet explotar aquest divendres de manera controlada en una pedrera de Jorba (Anoia) els artefactes explosius de la Guerra  Civil que es van trobar aquest dijous a la rectoria vella de Sallent, al Bages. Els policies van localitzar un total de 450 granades de mà, 7,6 quilos de dinamita, 160 metres de metxa lenta, 750 artefactes explosius improvisats i 1.900 cartutxos de fusell del calibre 100 mm. Segons ha detallat el cap dels Tedax, el material dataria de l'any 1937 i "no suposava un perill per a la població de Sallent, ja que es trobaven amagats darrere d'una paret i estaven estables". El responsable dels Tedax ha recordat que si un ciutadà troba un artefacte explosiu "no l'ha de tocar ni moure i ha d'avisar ràpidament als Mossos". Els agents Tedax dels Mossos van localitzar aquest dijous un arsenal d'artefactes explosius amagats a l'antiga rectoria de Sallent. La troballa la van fer els treballadors que actualment estan realitzant obres a l'edifici i, segons ha relatat el cap dels Tedax, "en el moment que van trobar una granada ens van avisar immediatament". El responsable policial ha explicat que l'arsenal es va trobar en un amagatall darrere d'una falsa paret. Per això, ha dit, "la població de Sallent no corria perill perquè si el material no es toca, està estable".  El cap dels Tedax ha explicat que es tracta d'una troballa "força interessant" pel que fa a la quantitat de material localitzat, ja que, segons ha dit, "els Tedax anualment acostumem a desactivar entre 500 i 2.500 artefactes". D'altra banda, el responsable del cos ha detallat que trobar aquest tipus de material a la zona de la Catalunya Central "no és gaire habitual".  En concret, els agents van localitzar un total de 450 granades de mà, 7,6 quilos de dinamita, 160 metres de metxa lenta, 750 artefactes explosius improvisats amb els seus detonadors i metxa i 1.900 cartutxos de fusell del calibre 100 mm. Segons el cap dels Tedax, tot el material prové de la Guerra Civil espanyola i dataria de l'any 1937. Pel que fa a les granades, el responsable policial ha detallat que són del model FAI i ha dit que "en la seva època també les anomenaven 'imparcials' perquè fallaven molt". La rectoria de Sallent on es va localitzar el material va ser comissada per la Confederació nacional del Treball (CNT), que l'utilitzava com a local de l'organització. Els agents especialitzats dels Mossos van començar les explosions del material aquest mateix dijous i han continuat aquest divendres. El material s'ha traslladat de manera segura de Sallent fins a la pedrera de Jorba per poder fer les detonacions.

Summary: Els Tedax dels Mossos fan explotar de manera controlada els artefactes de la Guerra Civil localitzats a Sallent


La nit del 29 de gener els Mossos d'Esquadra van trobar un home mort al carrer, al barri de la Concòrdia de Sabadell, amb ferides d'arma blanca. La Divisió d'Investigació Criminal es va fer càrrec del cas i ara, cinc mesos després, la policia ha pogut detenir el presumpte autor d'aquell apunyalament mortal, segons ha avançat El Periódico i han confirmat a l'ACN fonts policials. El detingut, de 32 anys, va passar dimarts de la setmana passada a disposició judicial i el jutge que instrueix el cas va ordenar el seu ingrés a presó provisional. Segons el relat del diari, l'agressor era la parella sentimental d'una dona que, alhora, havia estat companya de pis de la víctima. Una discussió estre ells hauria desencadenat els fets.

Summary: Els Mossos detenen el presumpte autor d'un apunyalament mortal de fa cinc mesos a Sabadell


La comunitat va quedar exclosa d’avançar d’etapa la setmana passada  ACN Madrid .-La Comunitat de Madrid ha enviat al Ministeri de Sanitat l’informe per demanar passar a la fase 1 aquest dimecres poc abans de les quatre de tarda, just quan acabava el termini. La setmana passada Sanitat va excloure la comunitat del llistat de territoris que passaven a la primera etapa perquè no s’ajustava als criteris fixats pel comitè de desescalada. La presidenta autonòmica, Isabel Díaz Ayuso, ja va anunciar aquest dilluns que tornarien a demanar passar de fase de cares al dia 18 de maig. La polèmica per la primera petició va provocar, fins i tot, la dimissió de la directora de Salut Pública, Yolanda Fuentes. Madrid va enviar el document ‘in extremis’ i sense signar.

Summary: Madrid envia a Sanitat l’informe per demanar passar a la fase 1


El líder del Partit Popular a Catalunya, Alejandro Fernández, ha demanat al govern espanyol en funcions que "faci els deures" i recorri "ja mateix" les resolucions que el Parlament va aprovar dijous sobre l'amnistia dels presos i la retirada de la Guàrdia Civil a Catalunya. Fernández diu que davant la situació "tant complicada" que viu Catalunya ha traslladat un missatge de "confiança i suport" a les accions que el govern en funcions de Pedro Sánchez pugui tirar endavant a Catalunya. Un suport però, que "no és incondicional" i que passa, primer, per portar al Tribunal Constitucional les resolucions aprovades pel Parlament. "A Moncloa diuen que ho estan estudiant, però encara no és una realitat", ha dit Fernández. Fernández també ha traslladat el suport del Partit Popular de Catalunya a la Guàrdia Civil i a les forces i cossos de seguretat per la feina que "fan de manera exemplar". "No tolerarem que ningú la posi en dubte", ha remarcat, de la mateixa manera que també ha defensat el sistema judicial espanyol per la feina "també exemplar" i que fa "de manera democràtica". Fernández ha visitat aquest diumenge la Fira de Sant Miquel de Lleida, acompanyat per la presidenta del partit a Lleida, Marisa Xandri i el regidor Xavier Palau, entre altres.

Summary: Alejandro Fernández demana a la Moncloa que recorri "ja mateix" les resolucions del Parlament aprovades dijous


El govern espanyol no descarta l’aplicació de la Llei de Seguretat Nacional a Catalunya i estudia “tots els escenaris”, segons han apuntat fonts de la Moncloa i els ministres Marlaska i Robles. L’executiu espanyol recorda que la seva responsabilitat és “analitzar i contemplar” qualsevol possible resposta als “desafiaments que hi ha per davant i la necessitat de sortir del bloqueig i donar estabilitat al país”. La ministra de Defensa, Margarita Robles, ha afirmat que “la situació està per estudiar tots els escenaris des del punt de vista polític i jurídic”. “Som un govern constitucionalista que no acceptarem que hi hagi una vulneració de l’ordenament constitucional”, ha afirmat. També el ministre de l’Interior, Fernando Grande-Marlaska ha apuntat que “el govern està analitzant, estudiant i observant la realitat de Catalunya i actuarà en la forma oportuna, en el moment que fos precís i sempre conforme amb l'ordenament jurídic". L’executiu espanyol obre aquesta porta després que el líder del PP, Pablo Casado, reclamés aquest dimarts l’aplicació de la Llei de Seguretat Nacional per prendre el control dels Mossos i dissoldre el que considera una “agència d’intel·ligència”, el CESICAT. Segons Casado, la Llei de Seguretat Nacional permet intervenir a Catalunya sense haver de donar compliment als requisits per a l’aplicació del 155, que el TC va establir que havia de ser raonat i limitat en el temps.  La Moncloa va apuntar aquest dimarts que estudia auesta opció i la ministra de Defensa, Margarita Robles, ha apuntat que el govern de Sánchez té sobre la taula “totes les opcions que hi hagi”, també l’aplicació de la Llei de Seguretat Nacional si cal a Catalunya. En tot cas ha apuntat que cal “veure els esdeveniments” que tinguin lloc a partir d’aquest moment a Catalunya. “Ahir es va demostrar que l’independentisme té molta menys capacitat de convocar la gent”, ha dit, però "no tolerarem cap vulneració ni de les normes ni de l’ordenament constitucional”, i “per descomptat demanem i exigim que hi hagi un acatament a la sentència del Suprem”.  Robles: “Torra incita a la violència” Segons la ministra de Defensa el president de la Generalitat, Quim Torra, fa “un mal favor a la convivència a Catalunya” perquè amb les seves manifestacions “està fent una incitació a la vulneració de l’ordenament jurídic i a la violència i crec que la societat catalana ha d’anar molt per davant de dirigents polítics com Torra”.  El ministre de l’Interior, Fernando Grande-Marlaska, ha apuntat en aquesta direcció. Segons Marlaska cal "no ser alarmistes" en cap sentit perquè el govern espanyol serà "responsable" i actuarà sempre dintre de la llei. "No fem suposicions i no fem de futuròlegs", ha insistit en resposta a les preguntes insistents dels periodistes sobre l'aplicació de la Llei de Seguretat Nacional. Aquesta normativa, ha dit, "s'aplica en els moments que s'ha d'aplicar i quan els supòsits de fet concorrin", com la resta de lleis, ha afegit. Marlaska ha citat aquesta norma però també el 155, l'Estatut o la Llei de forces i cossos de seguretat de l'Estat. Marlaska ha expressat la seva preocupació pel fet que el president de la Generalitat, Quim Torra, no hagi fet un "pronunciament de rebuig a qualsevol tipus de violència". També ha aprofitat per lamentar l'agressió a una periodista de Telecinco durant la manifestació independentista amb motiu del segon aniversari de l'1-O. "És preocupant", ha admès. Marlaska, però, ha volgut també destacar la bona tasca dels Mossos d'Esquadra dimarts i també la coordinació amb les altres forces de seguretat de l'Estat.

Summary: El govern espanyol no descarta aplicar la Llei de Seguretat Nacional i "estudia tots els escenaris"


Creu que la cúpula de la policia catalana "va obstruir qualsevol actuació que bloquegés el pla estratègic cap a la independència" ACN Madrid.-La jutgessa de l'Audiència Nacional Carmen Lamela ha citat per divendres que ve el major dels Mossos d'Esquadra, Josep Lluís Trapero, com a investigat per un nou delicte de sedició en relació a l'1 d'octubre, segons han informat fonts judicials. Trapero compareixerà a partir de les nou del matí. A més, l'actual cap del cos policial, Ferran López, també haurà de declarar en qualitat de testimoni. En el seu escrit, Lamela sosté que la cúpula dels Mossos d'Esquadra va "obstruir qualsevol actuació que bloquegés el pla estratègic cap a la independència" i, segons afegeix, "es va dissenyar un pla premeditat" entre Trapero com a màxim responsable de la policia catalana i els "membres del comitè estratègic". Segons la jutgessa, l'actitud dels Mossos entre el 20 de setembre i l'1-O va ser de "total inactivitat" i "emmascarada sota els principis d'actuació policial de proporcionalitat, congruència i oportunitat".

Summary: La jutge Lamela cita Trapero a declarar divendres per un nou delicte de sedició per l'1-O